Henrik Tömmernes

Joakim Henrik Tömmernes (sündinud 28. augustil 1990 Karlstadis) on Rootsi jäähokimängija, kes mängib kaitsjana Šveitsi kõrgliiga klubis Genève-Servette HC.

Rootsi kõrgliigas debüteeris ta hooajal 2008–09 Frölunda meeskonnas.

2011. aastal valis Vancouver Canucks ta NHL-i draftis 210. valikuna. Canucksiga sõlmis ta lepingu 2013. aastal. Hooajal 2013–14 asus ta mängima American Hockey League'is Canucksi noorteklubis Utica Comets, kuid NHL-is tal Canucksi meeskonnas debüüdi teha ei õnnestunud. 2015. aasta jaanuaris naasis Tömmernes Euroopasse, mängides hooaja lõpuni Soome kõrgliiga klubis Tappara. Samal hooajal jõudis ta Tapparaga Soome meistrivõistlustel finaali, kus kaotati Oulun Kärpätele.

Aastatel 2015–2017 mängis Tömmernes taas Frölundas. Aastatel 2016 ja 2017 võitis ta klubiga Jäähoki Meistrite Liiga. Hooajal 2015–16 oli Tömmernes Meistrite Liigas resultatiivseim kaitsemängija (3+7). 2016. aastal tuli ta Frölundaga ka Rootsi meistriks. Hooajal 2016–17 oli Tömmernes Rootsi kõrgliigas resultatiivseim kaitsemängija (8+31) ning ta valiti liiga hooaja parimaks kaitsjaks.

2017. aasta mais sõlmis ta lepingu Genève-Servette'iga. Hooaegadel 2019–20 ja 2020–21 on ajakirjanikud valinud Tömmernesi Šveitsi kõrgliiga hooaja parimaks kaitsjaks.

Rootsi jäähokikoondise koosseisus osaleb Tömmernes 2021. aasta maailmameistrivõistlustel ning oli sel turniiril koondise kapten.

Viited

Välislingid 
 Henrik Tömmernes hockeydb.com lehel

Rootsi jäähokimängijad
Sündinud 1990